Konferensie meer as toerisme | Netwerk24
Konferensie meer as toerisme
"Dit raak al hoe belangriker om 'n volhoubare en omgewingsvriendelike benadering in die lewe te volg. Weskus-toerisme het 'n verantwoordelike toeri­s­meprojek van stapel gestuur om mense bewus te maak dat toerisme ook op 'n volhoubare manier kan plaasvind."
Só sê Heinrich Roberts, woordvoerder van Weskus-distriksmunisipaliteit vóór die verantwoordelike toerismekonferensie wat 30 Oktober by die Weskus-fossielpark gaan plaasvind.
Volgens Roberts is die Goedgedacht Trust, wat buite Riebeek-vallei geleë is, as die proefprojek geïdentifiseer waar verantwoordelike toerisme beoefen is. Dié trust is 'n organisasie sonder winsbejag met die doel om armoede in die landelike gemeenskap aan te spreek sodat dit 'n positiewe rol in die kinders en jongmense se lewe kan speel.
"In samewerking met dié program vir verantwoordelike toerisme word die jongmense vaardighede geleer om hulle in die arbeidsmark te help," het hy gesê.
Afgevaardiges wat dié konferensie gaan bywoon, gaan ook die geleentheid kry om na kenners te luister en deel te wees van 'n gesprek. Daar gaan ook verskeie aanbiedinge wees deur die bedryfsleiers.
Belangstellendes kan Kiewiet van Rooyen by 022 433 8505 skakel of 'n e-pos stuur aan hvanrooyen@wcdm.co.za